Сабий сымаджэхэм ядоIэпыкъу
Псантхуэ узыфэ зыпкърыт сабийхэм ядэIэпыкъун папщIэ Налшык дэт Музыкэ къэрал театрым концерт щекIуэкIащ. Ар къызэрагъэпэщащ «Зы лъэбакъуэкIэ япэ дивгъэщ» псапащIэ фондымрэ Кабалоев Щэмил зи унафэщI «Ярче» рекламэ IуэхущIапIэмрэ.
Концертыр иригъэкIуэкIащ Теппеев Ахъмэт. Абы хэтащ Кавказ Ищхъэрэм и уэрэджыIакIуэ, къэфакIуэ нэхъыфIхэр. Апхуэдэхэт Текуев Амур, Ракитинэ Иринэ, ЦокIыл Азэмэт, КIыщхэ Ислъамрэ Каринэрэ, ЩоджэнцIыкIу Аслъэн, Бэч Азэмэт, Хекилаевэ Денизэ, Жыгун Эдуард, Уэзрокъуэ Чэрим, «Ритмы Кавказа» сабий ансамблыр, нэгъуэщIхэри. Абы и хьэщIащ уэрэджыIакIуэ Царикати Феликс.
Теппеев Ахъмэт фIыщIэ яхуищIащ дэIэпыкъуэгъу хуэныкъуэ сабийхэм япэIэбэным теухуа мурад дахэ зыщIу псапащIэ пшыхьым зыкърезыгъэхьэлIахэм, концертыр зэрекIуэкIынум теухуа хъыбарыр зэбгрезыгъэха IуэхущIапIэхэм, ар къызэгъэпэщынымкIэ закъыщIэзыгъэкъуа КъБР-м ЩэнхабзэмкIэ и министерствэм, Налшык къалэ администрацэм.
Концертыр зи жэрдэм «Зы лъэбакъуэкIэ япэ дивгъэщ» псапащIэ фондым и къалэн нэхъыщхьэр — Кавказ Ищхъэрэм сабий психоневрологие центр щыухуэнырщ. Ар къехъулIэмэ, щIыналъэм и сабий сымаджэхэм я узыншагъэр ирагъэфIэкIуэнымкIэ ядэIэпыкъуфынущ. Пшыхьым къыпэкIуа ахъшэри а Iуэхум трагъэкIуэдэнущ.
Зэхыхьэм хэтахэми абы ирагъэблэгъа хьэщIэхэми пшыхь гуапэр ягу къинэну къыщIэкIынщ. Апхуэдэ псапащIэ IуэхугъуэфIхэм республикэм исхэр зэрызэкъуигъэувэм шэч хэлъкъым.
ТЕКIУЖЬ Заретэ.
Сурэтхэр Къарей Элинэ трихащ.
